Наарва ратушата

Наарва ратушата (эст. Narva raekoda) — Эстония Наарва куоратыгар баар устуоруйа уонна архитектура мэҥэтэ. Билиҥҥи аадырыһа — Ратуша болуоссата, 1. Швеция хоруолун дьаһалтатын көҕүлээһининэн тутуллубута. Туталларыгар барокко истиилинэн тутар былаан баар эбит, кэлин бырайыагы Стокгольмҥа бигэргэтии кэмигэр уларытыылары киллэрбиттэр, онон дьиэ Голландия классицизмын истиилинэн тутуллубут. Тутуу 1668 сыллаахха Захариас Хоффман-балыс уонна Юрген Бишофф салалталарынан үс сыл тухары барбыт. Ратуша таас 3 этээстээх дьиэ, плитняктан тутуллубут, үрдүк цоколь этээстээх, икки этээһэ тосканатыҥы пилястрдардаах, үһүс этээс холуонналар үрдүлэринэн турар, намыһах (полуэтаж). Фасадын ортотугар пилястрдара суох. Түөрт кырыылаах үрдүк сарайын үрдүгэр икки галереялаах башня турар. Сүрүн ааҥҥа оһуорунан киэргэтиллибит икки кирилиэстээх этэ. Аан 8рд8гэр куорат дьаралыга ойууламмыт эбит уонна үс аллегорическай киһитиҥи фигура баар эбит. Бу фигуралар үс тосхолу кэрэһэлииллэрэ: Сиэр, Өй уонна Орто суол (Умеренность). Бастакы этээскэ улахан холл баар эбит, ону кыйа икки өттүнэн хостор эрээттэрэ бааллара. Вестибюль кэтэҕэр баар кирилиэс үөһэ икки этээскэ таһаарара. Иккис этээскэ магистрат мунньахтыыр саалата баар эбит. Иккис этээс хоту өттүгэр үрдүкү суут хоһо, канцелярия уонна кэтэһэр хос бааллара. Иккис этээс соҕуруу өттүгэр алын суут хоһо уонна атыы-эргиэн балаатата бааллара. Цоколь этээскэ кээмэй уонна ыйааһын балаатата, хаайыы уонна ону-маны харайар хостор бааллара. Куорат бүттүүнүн курдук ратуша дьиэтэ 1944 сыллаахха Улуу сэрии кэмигэр күүскэ эмсэҕэлээбитэ. 1960 сылтан 1963 сыллаахха диэри сөргүтүллүбүтэ. Сэбиэскэй кэмҥэ бу дьиэҕэ Пионер дьиэтэ баара. 2019 сылтан дьиэ иччитэх турбута, 2022 сыллаахха өрөмүөн саҕаламмыт. 2023 сыллаахха реставрацията түмүктэммит. Дьиэҕэ Нарва куоратын мунньаҕа көһөн киирбит. Дьиэ ис бараанын икки аҥыы хайыппыттар: хотугу өттүн былыргы ис бааранын сөргүппүттэр, оттон соҕуруу өттүн аныгылыы оҥорбуттар. Быһаарыылар